Id-Direttiva tal- Kummissjoni 98/75/KE
ta' l-1 ta' Ottubru 1998
li taġġorna l-lista ta' entitajiet li jaqgħu taħt id-Direttiva 90/547/KEE dwar it-transitu ta' l-elettriku minn grids ta' trasmissjoni
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/547/KEE tad-29 ta' Ottubru 1990 dwar it-transitu ta' l-elettriku minn grids ta' trasmissjoni [1], kif emendata l-aħħar bid-Deċisjoni tal-Kummissjoni 95/162/KEE [2], u b'mod partikolari l-Artikolu 2(2) ta' din,
Billi l-grids ta' trasmissjoni ta' vultaġġ għoli u l-entitajiet responsabbli għalihom fl-Istati Membri li jaqgħu taħt id-Direttiva 90/547/KEE huma elenkati fl-Anness ta' dik id- Direttiva;
Billi din il-lista għandha tiġi aġġornata mill-Kummissjoni wara konsultazzjoni ma' l-Istat Membru kkonċernat, kull meta dan ikun meħtieġ, fil-kuntest ta' l-għanijiet tad-Direttiva 90/547/KEE u b mod partikolari wara li jiġi meqjus l-Artikolu 2(1)(a) ta' din;
billi l-inkorporazzjoni ta' entitajiet u/jew il-ħolqien ta' kumpaniji ta' grids indipendenti fid- -Danimarka, fil-Ġermanja, fil-Portugall u fil-Fillandja kif ukoll it-talba għall-inklużjoni tat-tieni gradilja ta' trasmissjoni ta' vultaġġ għoli fil-Lussemburgu toħloq ħtieġa għall-aġġornament tal-lista;
Wara konsultazzjoni ma’ l-Istati Membri kkonċernati,
ADOTTAT DIN ID-DIRETTIVA:
Artikolu 1
L-Anness għad-Direttiva 90/547/KEE huwa mibdul bl-Anness ta' din id- Direttiva.
Artikolu 2
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva qabel it-28 ta' Frar 1999. Huma għandhom jinfurmaw lill-Kummissjoni dwar dan minnufih.
Meta l-Istati Membri jadottaw dawn il-miżuri, għandu jkollhom referenza għal din id-Direttiva jew għandhom jiġu akkumpanjati b'referenza bħal din fl-okkażjoni tal-pubblikazzjoni uffiċjali tagħhom. Il-metodi dwar kif issir din ir-riferenza għandhom jiġu preskritti mill-Istati Membri.
Artikolu 3
Din id-Direttiva għandha tidħol fis-seħħ fil-ġurnata tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija indirizzata lill-Istati Membri.
Magħmula fi Brussell, fl-1 ta' Ottubru 1998.